Karen Hækkerups direkte vej fra posten som justitsminister til direktør for Landbrug & Fødevarer får nu Enhedslistens Per Clausen til at stille sig på bagbenene.

Han mener nemlig, at det er et demokratisk problem, fordi det at være minister er et led i karrieren, hvor man efterfølgende bliver cheflobbyist i en stor interesseorganisation.

Læs også : Karen Hækkerup: Det er et endegyldigt farvel

- Det er nok et udtryk for, at der sker en større og større sammensmeltning i det lag af befolkningen, der udgøres af ministre, topembedsmænd og topchefer. De bliver løsrevet fra almindelige menneskers liv.

- Det gør det vigtigt med effektiv kontrol med lobbyister, siger Per Clausen.

Lobbyregister droppet

Han husker, at Karen Hækkerup som fødevareminister prioriterede "landbruget før miljøet og forbrugerne".

- Nu tænker man så bare, at det er den kvalifikation, hun skal bruge i sit nye job. Sammenblandingen er et demokratisk problem, siger Per Clausen.

Læs også : Mette Frederiksen bliver ny justitsminister

Tilbage i 2012 valgte Folketinget at droppe et lobbyregister, der skulle skabe åbenhed om lobbyisters påvirkning af politikere.

Meningen var ellers, at offentligheden skulle have mulighed for at følge med i, hvilke lobbyister der besøger hvilke politikere på Christiansborg.

Nye ministre præsenteres

Karen Hækkerup skifter posten som justitsminister ud med posten som direktør for Landbrug & Fødevarer, som Søren Gade senest har haft.

Det bliver nuværende beskæftigelsesminister Mette Frederiksen (S), der bliver ny justitsminister efter Karen Hækkerup.

Læs også : LIVE Helle Thornings ottende ministerrokade

Samtidig overtager den socialdemokratiske veteran og gruppeformand Henrik Dam Kristensen posten som beskæftigelsesminister.